Line Barfod (EL), 2008-05-29:
Jeg synes, at det er rigtig godt, at Socialdemokraterne kommer med det her forslag og sætter spørgsmålet om frihedsrettigheder til kommunerne på dagsordenen.
Der har her under debatten været flere eksempler vedrørende anbringelser, og det gælder også den forebyggende sociale indsats - alt det, som regeringen gentagne gange pisker kommunerne med at de skal gøre.
Hvis de så gør det, skal de betale dummebøder til finansministeren.
Det er det samme, hvis de opfører sig ansvarligt på en lang række andre områder.
Hvis de prøver at leve op til regeringens valgløfter om at sætte skoler i stand osv., vil de også blive straffet.
Jeg synes, at et af de forslag, der er rigtig gode i forslaget fra Socialdemokraterne, er det, som vi jo også i oppositionen er enige om, nemlig at kommunerne ikke skal tvinges til at sende 25 pct. af driften i udbud.
Samtidig har vi jo set masser af eksempler på, at de her gennemtvungne privatiseringer fører til meget dårligere vilkår for både de borgere, som skulle have hjælp, og de ansatte.
Vi kan jo se, at det er med til at forværre arbejdsmiljøet for de ansatte i kommunerne, så der er mange flere, der bliver nedslidt, og som så ryger over på offentlig forsørgelse i stedet for at være ansat.
Så det er rigtig godt at få det ud.
Jeg må sige, at nogle af dem, der i øjeblikket kæmper allermest for, at vi skal have en god offentlig velfærd, er alle de mange, der er i konflikt eller har været i konflikt, og som tydeligt kan mærke på deres egen krop som offentligt ansatte, hvilken vej det går med regeringen og Dansk Folkepartis udsultning af den offentlige velfærd.
Så er der enkelte punkter rundt om i forslaget, som vi ikke er helt enige i, bl.a. spørgsmålet om tilkøbsydelser.
Så hvis vi skulle stemme for det, ville der være nogle ting, vi skulle forhandle om. Men jeg vil også tage fat i det her med tandplejen, som vi har været inde på i debatten, og som bl.a. fru Lone Dybkjær var inde på.
For det er da noget af det allermest absurde, at kommunerne ikke har ret til at yde en ordentlig tandpleje.
Det, at man for 40 år siden gik i gang med at lave gratis tandpleje for børnene, har haft en kolossal betydning.
Hvis man også gik i gang med at lave en ordentlig tandpleje for de ældre, ville det have stor betydning.
Hvis man vil vide, hvordan uligheden fordeler sig i Danmark i dag, skal man prøve at kigge på folks tænder.
Der kan man virkelig se forskellen.
Dertil kommer, at hvis folk ikke har nogle gode tænder, så de kan tygge gulerødder og æbler og alt det andet, vi siger de skal tygge, ja, så bliver de altså dårligere.
Mange isolerer sig socialt og vil ikke deltage i sociale aktiviteter, hvis ikke de har nogle ordentlige tænder, fordi de simpelt hen er så flove over det.
Så det er virkelig et område, hvor der skal sættes ind.
Der er også mange andre gode forslag, f.eks. fixerum for narkomaner.
Vi har jo også mange gange snakket om, at det er helt absurd, at kommunerne ikke har ret til at give et værdigt tilbud, der kan sikre et værdigt liv for dem, der er afhængige af stoffer, i håb om at man så også kan motivere dem til at gå i behandling.
Frit lejde for prostituerede har vi også diskuteret mange gange, og at der burde være en mulighed for, at kommunerne kunne hjælpe de mennesker, der er i prostitution, kunne give dem et tilbud om, at de kunne få råd, vejledning og hjælp til at komme ud af prostitutionen, og at de ikke skulle risikere at blive meldt for socialt bedrageri og få en fængselsstraf og en stor bøde, og at de derved ikke turde søge den hjælp, de egentlig havde behov for.
Så er der hele spørgsmålet om boliger.
Det er jo fuldstændig afgørende, hvis vi skal have en ordentlig lighed i Danmark, at man har mulighed for at bygge billige boliger.
Jeg synes simpelt hen, det er utroligt, at Venstre kan kalde sig selv frihedens parti, samtidig med at man har forbudt kommunerne at bygge billige boliger.
At påstå, at det skulle have noget med frihed at gøre, at en kommune ikke har ret til at beslutte, at de gerne vil have nogle billige boliger i kommunen, hænger for mig ikke sammen.
Men det hænger selvfølgelig klart sammen, når man ser på, hvad Venstres strategi er.
Som beskæftigelsesministeren flere gange har sagt åbent, ønsker man at skabe et nyt Danmark, hvor der er store forskelle, og hvor det er det private, der er det afgørende.
Så er det klart at man ikke ønsker billige boliger, og at man ikke ønsker at give kommunerne frihed til at opbygge en god fælles velfærd.
Så Socialdemokraternes forslag og det, at vi får debatten, synes jeg er rigtig godt.